Thomas Jensen (S), 2012-05-22:
De danske forlystelsesparker er en vigtig og festlig branche, der bidrager til et mangfoldigt turisterhverv i Danmark.
Derfor er det også glædeligt, at regeringen i regeringsgrundlaget, »Et Danmark, der står sammen«, spiller ambitiøst ud og i efteråret nedsætter en arbejdsgruppe bestående af relevante organisationer og virksomheder, der skal formulere et offensivt bud på både en national strategi og en konkret handlingsplan for at skabe vækst i dansk turisme.
Turismeerhvervet er blevet udpeget som et område blandt flere, der har særlige danske styrkepositioner, og som regeringen derfor ønsker at understøtte yderligere ved at nedsætte vækstteam for hvert enkelt område.
Jeg anser Liberal Alliances ønske om at styrke turismeerhvervet som en imødekommelse af regeringen og dermed også som en støtte til den målrettede indsats med vækstteam, som vi har igangsat.
Det er særdeles interessant, at Liberal Alliance med det her beslutningsforslag bryder med partiets hidtidige linje, hvor man har talt imod, at vi kunne styrke bestemte områder.
Jeg mener, at Liberal Alliance hidtil har talt om, at man ikke ville forfølge en pick the winner-strategi, men Liberal Alliance er med det her beslutningsforslag slået ind på en pick the winner-strategi, der måske mere præcist kan beskrives som en erhvervspolitisk nålestiksoperation.
For partiet vil nemlig med det her beslutningsforslag varetage interesserne for en meget afgrænset del af det danske turismehverv.
Socialdemokraterne foretrækker, at man ser udfordringerne for de danske erhverv i et samlet hele, og derfor ser jeg også frem til her i debatten at høre, om Liberal Alliance kan forventes at støtte de konklusioner, der måtte komme ud af vækstteam for turisme og oplevelser.
Når man fremsætter beslutningsforslag her i Folketingssalen, bør man veje sine ord og formuleringer nøje.
Desværre for Liberal Alliance er der plads til forbedringer i partiets afdeling for korrekturlæsning.
Det er nemlig uklart, om Liberal Alliance mener, at alle forlystelser i bilag 1 til lov om afgift af elektricitet skal have tilbagebetalt deres elafgift, eller om der menes det mere afgrænsede område for forlystelsesparker.
Er det udelukkende forlystelsesparker, anslår partiet selv, at det vil medføre et tabt provenu på omkring 30 mio. kr., men er det forlystelser generelt, så accelererer hullet i vores fælleskasse til over 100 mio. kr.
Der kan man godt tvivle på, om det vil holde vand.
Med andre ord er der tale om ufinansierede skattelettelser, men det er jo Liberal Alliances kardinaldyd.
Og som det er blevet sædvane for Liberal Alliance, når man slår et nyt og større hul i fælleskassen, så gør man det uden at anvise, hvor der konkret skal skæres ned.
Er det vores børn, unge, syge, sårbare eller ældre, der skal bøde for de her skattelettelser?
Herudover mener Socialdemokraterne, at det er vigtigt, at også forlystelser og forlystelsesparker har en gulerod til at nedbringe energiforbruget.
Den gulerod vil man fjerne med det her forslag, og det er et skridt i den forkerte retning.
Endelig vil jeg også udtrykke min tvivl, om Europa-Kommissionen på grund af reglerne om statsstøtte vil kunne imødekomme den foreslåede ændring af bilag 1 til lov om afgift af elektricitet.
Ud fra en samlet vurdering af alle de negative konsekvenser ved forslaget kan Socialdemokraterne ikke støtte det.